Matiestudent wat val: 'Ons het dadelik gemene spel vermoed' | Maroela Media
Die foto van Taylië in haar hospitaalbed is deur Samuels verskaf.
Die Matiestudent wat sowat 'n maand gelede twee verdiepings ver uit 'n venster van die Serruria-koshuis in Stellenbosch geval het, sal nie vanjaar haar studie hervat nie.
Taylië Jaap (19), 'n BSc-student in haar eerste jaar aan die Universiteit Stellenbosch (US), het beweer dat 'n medestudent haar met opset by die venster uitgestamp het omdat sy jaloers was op Taylië aangesien sy glo mooier en slimmer is as die ander student.
Jaap is op 26 Mei na die Tygerberg-hospitaal se hoësorgeenheid gehaas en drie weke later na die Karl Bremer-hospitaal in Bellville oorgeplaas waar sy nou daagliks fisioterapie kry omrede sy 'n geruime tyd in die hospitaalbed moes lê en haar spiere so swak was dat sy gesukkel het om te loop.
"Ons het gemene spel van dag een af vermoed. Taylië se hangertjie wat net spoorloos verdwyn het, het rooi ligte laat flikker; dit moes van haar nek afgeruk gewees het," het Brenvan Samuels (35), 'n ouer broer van Jaap, aan Maroela Media gesê.
Jaap en Samuels. Foto: Verskaf
Volgens hom wil hulle nou geregtigheid laat seëvier. "My ma het daardie hangertjie vir haar gekoop. Ek glo dit het meer met die hangertjie te doen as Taylië se voorkoms of punte."
Noloyiso Rwexana, polisiewoordvoerder, het by navraag gesê die polisie is besig om die saak te ondersoek en moet nog 'n verklaring van Jaap kry.
"Sy maak grappies, luister haar musiek en steur haar nie regtig veel aan die media nie; dit gaan regtig goed met haar," sê Samuels oor Jaap wat weens die val 'n frontale skedelfraktuur en breinbeserings opgedoen het.
Jaap het aan Maroela Media gesê sy gaan nie vanjaar terug na die universiteit nie en sal moontlik eers volgende jaar terugkeer.
"Dit was egter duidelik dat me Jaap se beserings moontlik tot 'n geregtelike ondersoek kan lei en daarom is die voorval as 'n navraag by die SAPD geregistreer en alle inligting aan die SAPD deurgegee," het Martin Viljoen, US-woordvoerder, gesê.
"Die universiteit is nie tans in 'n posisie om verdere inligting hieroor te verskaf nie en navrae moet aan die SAPD gerig word.
"Personeel van die universiteit se sentrum vir studentegemeenskappe probeer steeds gereelde kontak met Jaap se familie behou. Ondersteuning van die sentrum vir studentevoorligting en ontwikkeling is steeds vir Jaap se vriende beskikbaar."
Taylië Jaap Universiteit Stellenbosch
Mooier???? Wil nie die ander een sien nie.
Shocking! Residence is her home away from home. Hope they catch and punish the psycho who pushed her
Dit maak nie vir my lekker sin nie
Is dit wat die slagoffer in haar verklaring gesê het? Hoekom is niemand dan nog inhegtenis geneem nie?? Vreemd dat die broer sulke publieke "statements" maak as die polisie nog niks openbaar gemaak het nie.
Hoop net die waarheid kom uit en dat daardie persone geskors word uit die Universiteit, Taylie hoop jy herstel vinnig en sterkte….